ДУА “Пагост-Загародская сярэдняя школа імя славянскіх асветнікаў

 Кірыла і Мяфодзія” Пінскага раёна

Аўтар: Бут-Гусаім Іна Васільеўна, настаўнік пачатковага навучання вышэйшай адукацыйнай катэгорыі

Урок матэматыкі ў 4 класе

**Тэма:** Замацаванне па тэме “Мнагазначныя лікі ад 1000 да 1000000”.

**Мэта:** замацаваць веды, уменні і навыкі вучняў па тэме “Мнагазначныя лікі ад 1000 да 1000000”.

**Задачы:** сістэматызаваць веды вучняў аб вядомых адзінках велічынь;

удасканальваць вусныя і пісьмовыя вылічальныя навыкі;

замацоўваць уменне рашаць задачы на рух, задачы на знаходжанне перыметра;

замацоўваць уменне рашаць ураўненні;

садзейнічаць развіццю лагічнага мыслення, увагі, кемлівасці;

выхоўваць актыўнасць, уважлівсць, дысцыплінаванасць.

**Абсталяванне:** падручнік “Матэматыка, 4 клас” ч.1 (аўтары М.Т.Чабатарэўская, В.У.Нікалаева), мяч, плакат гульні “Маўчанка”, яблыкі, лісцікі.

**Ход урока**

**І. АРГАНІЗАЦЫЙНЫ МОМАНТ.**

Звонка празвінеў званок –

пачынаем наш урок.

Навошта марна траціць час?

Спраў цікавых шмат у нас!

Будзем дружна працаваць

і не будзем сумаваць.

- Дзеці, сёння да нас на ўрок прыйшла госця. Давайце павітаемся з ёю .

А каб у нас з вамі ўсё атрымалася, успомнім правілы, якія мы павінны выконваць на ўроку *(на дошцы):*

1. Правіла паднятай рукі (ведаеш – падымі правільна руку).

2. Правіла цішыні (цішыня і парадак дапамагаюць слухаць).

3. Працуем дружна.

4. Слухаем уважліва.

5. Адказваем правільна.

6. Права на памылку (кожны мае права на памылку).

**ІІ. ПРАВЕРКА ДАМАШНЯГА ЗАДАННЯ**

Адкрылі сшыткі, праверым дамашняе заданне С. 49, № 10,11.

Праверка выконваецца калектыўна.

 Добра справіліся з заданнем. Малайцы. Я вельмі задаволена вамі.

**ІІІ. АКТУАЛІЗАЦЫЯ ВЕДАЎ**

Да нас у клас завітала Гасцёўка Восень. Яна прынесла з сабою лісцікі, але яны не простыя (*настаўнік размяшчае восеньскія лісцікі па класе*). Скажыце, што ў іх цікавага? (*Яны з прыкладамі*)

Вучні бяруць адзін лісцік, зачытваюць на ім прыклад і называюць адказ.

(100-7, 1000-7, 95+5, 995+5, 3000+10, 9000+700, 2000+1, 500-20, 540:9, 80:2)

**ІV. ВУСНАЕ ЛІЧЭННЕ**

Заданні Восені:

*1. Назавіце лікі:*

а) ад 998 да 1009

б) ад 1038 да 1024

в) назавіце найменшы чатырохзначны лік

г) прачытайце лікі: 720005, 605690, 8400

д) назавіце лікі ў парадку ўзрастання.

 385, 26, 478, 2013, 356, 807

е) назавіце суседзяў лікаў

 2078, 27301, 399

 2. *Гульня “Маўчанка”(дзеці называюць толькі адказ)*

*3. Кідаю мяч, а дзеці даюць адказы*

42:7= 8х9=

810:9= 20х4=

60:10= 10х7=

- Як знайсці перыметр прамавугольніка?

- Даўжыня прамавугольніка 9 см, шырыня 10 см. Знайдзіце перыметр прамавугольніка.

**V. ПАВЕДАМЛЕННЕ ТЭМЫ І МЭТ УРОКА**

Сёння наша задача з вамі **з**амацаваць *навыкі лічэння ў межах 1000000*, паўтарыць*назвы кампанентаў пры множанні і адыманні,* рашаць*ураўненні,* *задачы на рух, задачы на знаходжанне перыметра*, развіваць*уменне складання і аднімання мнагазначных лікаў.*

Мы сёння дапаможам адзін аднаму праверыць, ацаніць свае веды, вызначыць, што ў нас атрымліваецца, а над чым трэба яшчэ папрацаваць.

 Адкрылі сшыткі (запісалі сённяшнюю дату, класная работа), адступілі 2 клетачкі ўніз.

Я свой сшытак разгарну,

Веярочкам пакладу.

І ад вас я не схаваю,

Ручку я вось так трымаю.

Сяду роўна, не хілюся,

І ў рабоце не стамлюся.

Ножкі роўненька стаяць,

Каб у працы не перашкаджаць.

Усе запісы будзем выконваць прыгожа, правільна і хутка.

**VІ. ЗАМАЦАВАННЕ ВЫВУЧАНАГА МАТЭРЫЯЛУ**

**Работа па падручніку**

Вучні рашаюць задачу 2 на с. 50

Прачытайце задачу

- Пра што гаворыцца ў задачы?

Паглядзіце на чарцёж.

- Што абазначае лік 140?

- Што гаворыцца пра скорасць другога цягніка?

Паўтарыце пытанне задачы

Падумайце, ці можна адразу адказаць на пытанне задачы. Калі не, то чаму.

Што даведаемся спачатку, а што потым. (1вучань запісвае рашэнне задачы на дошцы, астатнія на месцы).

Цудоўна! Вы справіліся з заданнем, крочым далей.

Вучні выконваюць заданне 3 на с. 50 (рашыце ўраўненні па варыянтах)

І в. – 1 ураўненне ІІ в. – 2 ураўненне

 Стаміліся!!! Давайце крыху адпачнем

**Фізкультхвілінка “Пальчыкі”, “Капуста”**

Вучні рашаюць задачу 4 на с. 50

(1вучань запісвае рашэнне задачы на дошцы, астатнія на месцы.

Вучні выконваюць заданні 6 на с. 51(вусна)

 А цяпер папрацуем самастойна (самастойная работа на картках)

**VІІ. ПАДВЯДЗЕННЕ ВЫНІКАЎ**

Я задаволена вашымі правільнымі адказамі.

Ці выканалі мы тыя задачы, якія ставілі ў пачатку ўрока?

**VІІІ. РЭФЛЕКСІЯ**

Восень таксама засталася задаволена вашымі адказамі. І ў знак падзякі яна хоча пачаставаць вас яблыкамі. Калі вы ўсё зразумелі, вазьміце чырвоны яблык, калі ёсць некаторыя сумненні, тады вазьміце жоўты яблык, а калі ўсе заданні былі цяжкімі, незразумелымі, тады вазьміце зялёны яблык і прымацуйце на яблыню (папяровая яблыня размешчана на дошцы).

*Выстаўленне адзнак (каменціраванне)*

**ІХ. ДАМАШНЯЕ ЗАДАННЕ**

С. 51, № 8,9 (1 слупок)